Likumprojekts

**Grozījumi Konkurences likumā**

1. Izdarīt Konkurences likumā (Latvijas Republikas Saeimas un Ministru Kabineta Ziņotājs, 2001, 22. nr.; 2004, 10. nr.; 2008, 9., 24. nr.; 2009, 14., 194. nr.; 2013, 188. nr.) šādus grozījumus:

1.1. aizstāt visā likumā vārdu "Izpilddirekcija" (attiecīgā locījumā) ar vārdiem "Konkurences padome" (attiecīgā locījumā);

1.2. aizstāt visā likumā vārdu "izpilddirektors" (attiecīgā locījumā) ar vārdiem "Konkurences padome" (attiecīgā locījumā);

1.3. izteikt 5. pantu šādā redakcijā:

"**5. pants. Konkurences padomes sastāvs un darbība**

(1) Konkurences padomes lēmējinstitūcija ir padome, kas Konkurences padomes vārdā pieņem lēmumus un slēdz administratīvos līgumus konkurences lietās. Konkurences padomes sastāvā ir struktūrvienības, kas nodrošina Konku­rences padomes darbību, pildot sekretariāta un ekspertu funkcijas, sagatavojot lietas materiālus, dokumentus un lēmumu projektus izskatīšanai padomes sēdēs, pārstāvot Konkurences padomi tiesā un īstenojot padomes pieņemto lēmumu izpildi. Padomes sastāvā ir padomes priekšsēdētājs un divi padomes locekļi. Konkurences padomi vada padomes priekšsēdētājs (turpmāk arī – Konkurences padomes priekšsēdētājs).

(2) Padomes priekšsēdētāju un padomes locekļus pēc ekonomikas ministra ieteikuma amatā apstiprina Ministru kabinets.

(3) Padomes priekšsēdētāja un padomes locekļu pilnvaru laiks ir pieci gadi. Padomes priekšsēdētāju un padomes locekļus var iecelt amatā atkārtoti, bet ne vairāk kā vienu reizi.

(4) Padomes priekšsēdētājs un padomes locekļi ir civildienesta ierēdņi, kuru profesionālā kvalifikācija dod tiem iespēju pieņemt lēmumus konkurences lietās.

(5) Konkurences padomes sēdes ir slēgtas, ja netiek pieņemts cits lēmums. Tās sasauc pēc padomes priekšsēdētāja vai visu padomes locekļu pieprasījuma. Konkurences padome ir tiesīga pieņemt lēmumu vai slēgt administratīvo līgumu, ja par to nobalso ne mazāk kā divi šīs padomes locekļi.

(6) Konkurences padomes sēdes tiek protokolētas. Sēdes protokolu paraksta visi padomes locekļi, kas piedalījušies sēdē. Padomes loceklis, parakstot protokolu, var tajā ierakstīt savu viedokli par izskatīto jautājumu vai izdarīt atzīmi par sava viedokļa pamatojuma pievienošanu protokolam rakstveidā.

(7) Konkurences padomes lēmumu paraksta padomes priekšsēdētājs.

(8) Padomes priekšsēdētājs:

1) vada un organizē Konkurences padomes darbu un ir atbildīgs par to;

2) ir Konkurences padomes finanšu līdzekļu rīkotājs un atbild par to izlietošanu;

3) vada un organizē Konkurences padomes sēdes;

4) bez īpaša pilnvarojuma pārstāv Konkurences padomi;

5) ir tiesīgs dot tiešus rīkojumus jebkuram Konkurences padomes darbiniekam;

6) ir tiesīgs dot rīkojumus padomes locekļiem tikai ar amata pienākumu pildīšanu saistītos organizatoriskos jautājumos.

(9) Padomes priekšsēdētāja slimības vai prombūtnes laikā viņa pienākumus pilda padomes loceklis, kuru pilnvarojis padomes priekšsēdētājs.

(10) Iepriekšējais padomes priekšsēdētājs vai padomes loceklis pēc tā pilnvaru termiņa izbeigšanās turpina pildīt savus pienākumus līdz brīdim, kad tas uzsāk pildīt amata pienākumus pēc atkārtotas iecelšanas vai kad amata pienā­kumus uzsāk pildīt jaunieceltais padomes priekšsēdētājs vai padomes loceklis.";

1.4. izteikt 6. panta otro daļu šādā redakcijā:

"(2) Konkurences padome informē sabiedrību par Konkurences padomes uzdevumu izpildi un citiem konkurences aizsardzības, saglabāšanas un attīstības jautājumiem. Lēmumus, kas pieņemti saskaņā ar šā likuma 8. panta pirmās daļas 3., 5. un 6. punktu, Konkurences padome publicē savā mājaslapā internetā un oficiālajā izdevumā "Latvijas Vēstnesis".";

1.5. papildināt 7. panta pirmo daļu ar 9. punktu šādā redakcijā:

"9) noteikt prioritātes šā likuma 6. panta pirmajā daļā minēto uzdevumu izpildei.";

1.6.  8. pantā:

izteikt pirmās daļas 1. punktu šādā redakcijā:

"1) lietas ierosināšanu;";

izslēgt trešo un ceturto daļu;

1.7. papildināt likumu ar 8.1 pantu šādā redakcijā:

"**8.1 pants. Tiesiskā pienākuma piespiedu izpilde**

(1) Ja tiesiskais pienākums netiek pildīts, Konkurences padome var veikt tiesiskā pienākuma izpildi piespiedu kārtā ar piespiedu naudas palīdzību Administratīvā procesa likumā noteiktajā kārtībā, ciktāl šis likums nenosaka citu kārtību.

(2) Par tiesiskā pienākuma piespiedu izpildi adresātu brīdina rakstveidā. Brīdinājums nav pārsūdzams.

(3) Konkurences padome piespiedu naudu uzliek ar izpildrīkojumu, kuru var izdot atkārtoti, līdz tirgus dalībnieks izpilda tiesisko pienākumu.

(4) Pirms izpildrīkojuma izdošanas Konkurences padome rakstveidā paziņo tirgus dalībniekam, ka ir iegūta informācija, kas nepieciešama izpildrīkojuma izdošanai. Tirgus dalībnieks septiņu dienu laikā pēc minētā paziņojuma saņemšanas var iepazīties ar lietu, izteikt savu viedokli un iesniegt papildu informāciju.

(5) Piespiedu naudas apmēru nosaka līdz piecu procentu apmēram no pēdējā finanšu gada vidējā vienas dienas neto apgrozījuma par katru dienu, bet ne mazāk kā 250 *euro* par katru dienu līdz tiesiskā pienākuma izpildei.

(6) Par izpildrīkojumu septiņu dienu laikā pēc tā saņemšanas var iesniegt sūdzību Administratīvajā apgabaltiesā. Sūdzību izskata saprātīgā termiņā, bet ne vēlāk kā viena mēneša laikā no attiecīgās sūdzības saņemšanas dienas.

(7) Izpildrīkojuma pārsūdzēšana neaptur tā izpildi. Izpildrīkojumu par piespiedu naudu izpilda šā likuma 8. panta astotajā daļā noteiktajā kārtībā.

(8) Ministru kabinets saskaņā ar šā likuma 12. panta piekto daļu izdod noteikumus par kārtību, kādā nosaka finanšu gada neto apgrozījumu, no kura aprēķina piespiedu naudu.";

1.8.  9. pantā:

izteikt panta nosaukumu šādā redakcijā:

"**9. pants. Konkurences padomes pilnvaras**";

izslēgt pirmo, otro, trešo un ceturto daļu;

izteikt piektās daļas ievaddaļu šādā redakcijā:

"(5) Konkurences padome, veicot tirgus uzraudzību vai izmeklējot šā likuma vai Reklāmas likuma pārkāpumus un nodrošinot Konkurences padomes lēmumu izpildi, ir tiesīga:";

papildināt piekto daļu ar 6. un 7. punktu šādā redakcijā:

"6) pamatojoties uz tiesneša lēmumu vai ar datu subjekta piekrišanu, izmeklējot šā likuma 11. panta noteikumu pārkāpumus, pieprasīt, lai elektronisko sakaru komersants atklāj un izsniedz Elektronisko sakaru likumā noteiktajā kārtībā saglabājamos datus;

7) pamatojoties uz tiesneša lēmumu, pieprasīt kredītiestādei sniegt tās rīcībā esošās neizpaužamās ziņas.";

izslēgt septīto un astoto daļu;

1.9. izteikt 9.1 panta pirmo daļu šādā redakcijā:

"(1) Par atļauju veikt šā likuma 9. panta piektās daļas 4., 5., 6. un 7. punktā minētās darbības lemj rajona (pilsētas) tiesas tiesnesis pēc Konkurences padomes juridiskās adreses. Tiesnesis 72 stundu laikā izskata Konkurences padomes iesniegumu un citus dokumentus, kas pamato nepieciešamību veikt šīs darbības, uzklausa Konkurences padomes pārstāvi un pieņem lēmumu par darbību atļaušanu vai par atteikumu. Ja iesniegumu iespējams izskatīt bez Konkurences padomes pārstāvja uzklausīšanas, tiesnesis ir tiesīgs izskatīt iesniegumu rakstveida procesā.";

1.10. papildināt 9.3 panta pirmo daļu aiz vārdiem "piektās daļas" ar skaitli "3.";

1.11. papildināt likumu ar 9.4 pantu šādā redakcijā:

"**9.4pants. Atbildība par informācijas nesniegšanu, nepatiesas informācijas sniegšanu, Konkurences padomes likumīgo prasību nepildīšanu un aizzīmogojuma bojāšanu**

(1) Konkurences padome ir tiesīga uzlikt naudas sodu par:

1) informācijas nesniegšanu lietas ietvaros noteiktajā termiņā, apjomā un veidā pēc Konkurences padomes pieprasījuma vai normatīvajos aktos noteiktajos gadījumos;

2) informācijas nesniegšanu tirgus uzraudzības ietvaros noteiktajā termiņā, apjomā un veidā pēc Konkurences padomes atkārtota pieprasījuma vai normatīvajos aktos noteiktajos gadījumos;

3) nepatiesas, maldinošas vai nepilnīgas informācijas sniegšanu;

4) atteikšanos pildīt Konkurences padomes amatpersonu likumīgās prasības;

5) šā likuma 9. panta piektās daļas 4. punkta "g" apakšpunktā noteiktajā kārtībā veikta aizzīmogojuma bojāšanu.

(2) Par šā panta pirmajā daļā minētajiem pārkāpumiem Konkurences padome ir tiesīga uzlikt naudas sodu līdz viena procenta apmēram no tirgus dalībnieka vai tirgus dalībnieku apvienības pēdējā finanšu gada neto apgrozījuma katram, bet ne mazāk kā 50 *euro* katram. Personām, kuras nav tirgus dalībnieki vai tirgus dalībnieku apvienības, naudas sodu uzliek no 50 līdz 1400 *euro*.

(3) Finanšu gada neto apgrozījumu, no kura aprēķina naudas sodu, nosaka saskaņā ar Ministru kabineta noteikumiem, kas izdoti saskaņā ar šā likuma 12. panta piekto daļu.

(4) Šā panta otrajā daļā minētos Konkurences padomes lēmumus par naudas soda uzlikšanu adresāts var pārsūdzēt šā likuma 8. panta otrajā daļā noteiktajā kārtībā.";

1.12. izteikt 10. panta otro daļu šādā redakcijā:

"(2) Konkurences padomes amatpersonas un darbinieki normatīvajos aktos noteiktajā kārtībā ir atbildīgi par konfidencialitātes neievērošanu un par zaudējumiem, kas tirgus dalībniekiem radušies Konkurences padomes amatpersonu vai darbinieku prettiesiskas rīcības dēļ.";

1.13. papildināt 11. pantu ar 2.1 daļu šādā redakcijā:

"(21) Tirgus dalībniekam, kurš norāda, ka vienošanās atbilst šā panta otrās daļas prasībām, ir pienākums to pierādīt.";

1.14.  12. pantā:

izslēgt ceturto daļu;

izteikt piekto daļu šādā redakcijā:

"(5) Ministru kabinets izdod noteikumus par naudas soda noteikšanas kārtību, kuros paredz finanšu gada neto apgrozījuma aprēķināšanas īpatnības atsevišķiem gadījumiem, naudas soda apmēra noteikšanas kritērijus, atbildību mīkstinošos un pastiprinošos apstākļus.";

1.15. papildināt likumu ar 12.1 pantu šādā redakcijā:

"**12.1 pants. Iecietības programma**

(1) Iecietības programma tirgus dalībniekam par karteļa vienošanās atklāšanu ļauj saņemt atbrīvojumu no naudas soda vai par sadarbošanos karteļa vienošanās aizlieguma pārkāpuma lietas izmeklēšanā – naudas soda samazinājumu.

(2) Konkurences padome atbrīvo no naudas soda par karteļa vienošanās aizlieguma pārkāpumu, ja:

1) tirgus dalībnieks pirmais iesniedz pierādījumus un citas ar karteļa vienošanās aizlieguma pārkāpumu saistītas ziņas par faktiem un apstākļiem, kas ir pietiekami, lai ierosinātu lietu vai konstatētu karteļa vienošanās aizlieguma pārkāpumu;

2) tirgus dalībnieks nav veicis darbības, lai piespiestu citus tirgus dalībniekus piedalīties kartelī vai turpināt dalību tajā;

3) pieteikuma saņemšanas brīdī Konkurences padomes rīcībā nav pietiekamu pierādījumu, uz kuriem pamatojoties var ierosināt lietu vai konstatēt karteļa vienošanās aizlieguma pārkāpumu.

(3) Konkurences padome samazina naudas sodu par karteļa vienošanās aizlieguma pārkāpumu, ja:

1) tirgus dalībnieks iesniedz pierādījumus un citas ar karteļa vienošanās aizlieguma pārkāpumu saistītas ziņas, kas būtiski papildina Konkurences padomes rīcībā esošos pierādījumus un ziņas;

2) tirgus dalībnieks iesniedz pierādījumus par citu karteļa vienošanās aizlieguma pārkāpumu un Konkurences padome to atbrīvo no naudas soda par šo karteļa vienošanās aizlieguma pārkāpumu.

(4) Konkurences padome pieteikumu par atbrīvojumu no naudas soda vai naudas soda samazinājumu iecietības programmas ietvaros apstiprina vai noraida ar to pašu lēmumu, ar kuru konstatē šā likuma 11. panta pirmajā daļā vai Līguma par Eiropas Savienības darbību 101. panta pirmajā daļā minēto pārkāpumu, uzliek tiesisku pienākumu un naudas sodu.

(5) Informācija, kas iekļauta pieteikumā par iecietības programmas piemērošanu, ir ierobežotas pieejamības informācija, kas var tikt izpausta tikai procesa dalībniekiem Konkurences padomes ierosinātajā lietā, lai nodrošinātu to tiesību un tiesisko interešu aizstāvību.

(6) Konkurences padomes lēmumā par lietas izbeigšanu neiekļauj ziņas par to tirgus dalībnieku identitāti, kas sadarbojušies ar Konkurences padomi iecietības programmas ietvaros.

(7) Ministru kabinets nosaka kārtību, kādā Konkurences padome iecietības programmas ietvaros atbrīvo no naudas soda un var samazināt naudas sodu, kā arī prasības iecietības programmas dalībniekiem.";

1.16. izslēgt 14. panta trešo daļu;

1.17.  15. pantā:

izteikt otro, 2.1 un 2.2 daļu šādā redakcijā:

"(2) Tirgus dalībnieki, kuri nolēmuši apvienoties kādā no šā panta pirmajā daļā minētajiem veidiem, pirms apvienošanās iesniedz Konkurences padomei ziņojumu par apvienošanos, ja apvienošanās dalībnieku kopējais apgrozījums iepriekšējā finanšu gadā Latvijas teritorijā ir bijis ne mazāks par 30 miljoniem *euro* un vismaz diviem apvienošanās dalībniekiem apgrozījums iepriekšējā finanšu gadā Latvijas teritorijā ir bijis ne mazāks par 1,5 miljoniem *euro* katram.

(21) Konkurences padomei ir tiesības 12 mēnešu laikā no apvienošanās īstenošanas dienas pieprasīt apvienošanās dalībniekiem iesniegt ziņojumu par apvienošanos, kas neatbilst šā panta otrajā daļā minētajiem ziņojuma iesniegšanas nosacījumiem, ja:

1) apvienošanās notiek konkrētajā tirgū, kurā darbojas apvienošanās dalībnieki, un to kopējā tirgus daļa šajā konkrētajā tirgū pārsniedz 40 procentus;

2) pastāv pamatotas aizdomas, ka apvienošanās rezultātā var rasties vai nostiprināties dominējošais stāvoklis vai var tikt būtiski samazināta konkurence konkrētajā tirgū.

(22) Šā panta otrajā daļā minētajiem tirgus dalībniekiem ir tiesības par apvienošanos pilna ziņojuma vietā iesniegt Konkurences padomei saīsināto ziņojumu, ja pastāv viens no šādiem nosacījumiem:

1) neviens no apvienošanās dalībniekiem nedarbojas vienā konkrētajā tirgū vai ar to vertikāli saistītā tirgū;

2) apvienošanās dalībnieki darbojas vienā konkrētajā tirgū, un to kopējā tirgus daļa nepārsniedz 20 procentus;

3) apvienošanās dalībnieki darbojas vertikāli saistītos tirgos, un katra apvienošanās dalībnieka tirgus daļa konkrētajā tirgū nepārsniedz 30 procentus;

4) apvienošanās dalībnieki iegūst kopīgu izšķirošu ietekmi šā likuma 15. panta pirmās daļas 3. punkta izpratnē pār citu tirgus dalībnieku, kurš negūst un kura mērķis nav gūt apgrozījumu no preču pārdošanas vai pakalpojumu sniegšanas Latvijas teritorijā;

5) apvienošanās dalībnieks iegūst izšķirošu ietekmi pār tirgus dalībnieku, kurā apvienošanās dalībniekam jau ir kopīga izšķiroša ietekme šā likuma 15. panta pirmās daļas 3. punkta izpratnē.";

papildināt pantu ar 2.4 un 2.5 daļu šādā redakcijā:

"(24) Ja apvienošanās neatbilst šā panta otrajā daļā noteiktajiem ziņojuma par apvienošanos iesniegšanas nosacījumiem, tirgus dalībnieki ir tiesīgi:

1) lūgt rakstisku apstiprinājumu tam, ka Konkurences padome neizmantos šā panta 2.1daļā noteiktās tiesības pieprasīt apvienošanās dalībniekiem iesniegt ziņojumu par apvienošanos;

2) pēc savas iniciatīvas iesniegt Konkurences padomei pilnu vai saīsinātu ziņojumu par apvienošanos.

(25) Konkurences padome var atbrīvot tirgus dalībnieku no pienākuma iesniegt daļu no pilnā vai saīsinātā ziņojumā ietveramās informācijas vai pievie­nojamiem dokumentiem, ja šāda informācija vai dokumenti nav nepieciešami ziņojuma izskatīšanai.";

papildināt pantu ar sesto daļu šādā redakcijā:

"(6) Par apvienošanās izvērtēšanu tirgus dalībnieki maksā valsts nodevu. Ministru kabinets nosaka kārtību, kādā maksājama valsts nodeva par apvieno­šanās izvērtēšanu, un valsts nodevas apmēru.";

1.18. papildināt 16. panta otro daļu ar otro teikumu šādā redakcijā:

"Pēc apvienošanās dalībnieku lūguma vai savas iniciatīvas Konkurences padome ir tiesīga pagarināt šā panta trešajā daļā minētā lēmuma pieņemšanu par 15 darbdienām, lai izvērtētu saistošos noteikumus.";

1.19. izteikt 17. pantu šādā redakcijā:

"**17. pants. Atbildība par tirgus dalībnieku nelikumīgu apvienošanos**

(1) Ja ziņojums par apvienošanos nav iesniegts šajā likumā noteiktajos gadījumos vai notikusi tirgus dalībnieku apvienošanās, kas ir pretrunā ar šā likuma 16. panta trešajā daļā noteiktajā kārtībā pieņemto Konkurences padomes lēmumu, Konkurences padome ir tiesīga pieņemt lēmumu par naudas soda uzlikšanu jaunajam tirgus dalībniekam vai izšķirošās ietekmes ieguvējam līdz triju procentu apmēram no to pēdējā finanšu gada neto apgrozījuma.

(2) Naudas soda samaksa neatbrīvo attiecīgos tirgus dalībniekus no pienākuma izpildīt šā likuma noteikumus un Konkurences padomes lēmumus. Ar Konkurences padomes lēmumu uzlikto saistošo noteikumu piespiedu izpildi veic atbilstoši šā likuma 8.1pantā noteiktajai kārtībai par tiesisko pienākumu piespiedu izpildi.

(3) Šajā pantā noteiktajā kārtībā aprēķināto naudas sodu ieskaita valsts pamatbudžetā.";

1.20. izteikt 20. panta otro daļu šādā redakcijā:

"(2) Tiesa spriedumā par Konkurences likuma un Eiropas Savienības konkurences tiesību pārkāpumu var noteikt vienu vai vairākus šādus pienākumus:

1) pārtraukt un aizliegt darbības, ar kurām tiek veikts Konkurences likuma un Eiropas Savienības konkurences tiesību pārkāpums;

2) veikt darbības, kas novērš Konkurences likuma un Eiropas Savienības konkurences tiesību pārkāpumu;

3) sniegt atbilstošu atlīdzinājumu par pārkāpumu.";

1.21. papildināt likumu ar 20.1 pantu šādā redakcijā:

"**20.1pants. Konkurences likuma un Eiropas Savienības konkurences tiesību pārkāpumu lietu izskatīšana**

(1) Tiesa, kura pieņēmusi pieteikumu un ierosinājusi lietu par Konkurences likuma un Eiropas Savienības konkurences tiesību pārkāpumu, septiņu dienu laikā pēc lietas ierosināšanas nosūta Konkurences padomei prasības pieteikuma un lēmuma par lietas ierosināšanu norakstu (kopiju).

(2) Konkurences padome pēc savas vai tiesas iniciatīvas var sniegt atzinumu lietā par Eiropas Savienības konkurences tiesību piemērošanas aspektiem. Konkurences padomei pirms atzinuma sniegšanas ir tiesības iepazīties ar lietas materiāliem.

(3) Tiesa septiņu dienu laikā pēc pilna sprieduma sastādīšanas lietā par Eiropas Savienības konkurences tiesību pārkāpumu nosūta sprieduma norakstu (kopiju) Konkurences padomei un Eiropas Komisijai, bet lietā par Konkurences likuma pārkāpumu – Konkurences padomei.";

1.22.  21. pantā:

papildināt pantu ar otro un trešo daļu:

"(2) Ja pārkāpums izpaužas kā vertikālā vienošanās ierobežot pircēja iespēju noteikt tālākpārdošanas cenu vai par tirgus sadali attiecībā uz pircējiem vai teritoriju vai kā karteļa vienošanās, tiek prezumēts, ka pārkāpums ir radījis kaitējumu un tā rezultātā cena paaugstināta par 10 procentiem, ja vien netiek pierādīts citādi.

(3) Tirgus dalībnieki solidāri atbild par kaitējumu, kas nodarīts ar aizliegtas vienošanās pārkāpumu. Tirgus dalībnieks, kurš iecietības programmas ietvaros ir atbrīvots no naudas soda saskaņā ar šā likuma 12.1 panta otro daļu, atbild dalīti.";

uzskatīt līdzšinējo panta tekstu par pirmo daļu;

1.23. izteikt 22. pantu šādā redakcijā:

"**22. pants. Lietas ierosināšana**

(1) Lietu par šā likuma pārkāpumu Konkurences padome ierosina pēc savas iniciatīvas, ievērojot noteiktās prioritātes, iespējamā pārkāpuma ietekmi uz konkurenci un būtiskām sabiedrības interesēm.

(2) Tirgus dalībnieki un iestādes ir tiesīgas sniegt Konkurences padomei ziņas par faktiem, uz kuriem pamatojoties var konstatēt šā likuma pārkāpumu.";

1.24. izslēgt 23., 24. un 25. pantu;

1.25.  26. pantā:

aizstāt otrajā daļā vārdus "septiņu dienu" ar vārdiem "septiņu darbdienu";

aizstāt septītajā daļā skaitli "10" ar skaitli "20";

papildināt septīto daļu ar trešo teikumu šādā redakcijā:

"Pēc pamatota lūguma padome var uzklausīt procesa dalībnieku par tā izteikto viedokli un iesniegto papildu informāciju.";

papildināt pantu ar astoto daļu šādā redakcijā:

"(8) Lietā esošā informācija līdz lēmuma pieņemšanai uzskatāma par informāciju iestādes iekšējai lietošanai, un ar to drīkst iepazīties tikai personas, kurām Konkurences padomes amatpersonas attiecīgos materiālus uzrāda.";

1.26. izteikt 26.1panta ceturto daļu šādā redakcijā:

"(4) Konkurences padome var pieprasīt, lai persona, kuras sniegtajai informācijai nepieciešams noteikt ierobežotas pieejamības informācijas statusu, minētajai informācijai pievieno vispārpieejamu informācijas eksemplāru, kurā nav iekļauta ierobežotas pieejamības informācija.";

1.27. izteikt 27.2 panta nosaukumu, pirmo, otro un trešo daļu šādā redakcijā:

"**27.2 pants.****Lietas izpētes izbeigšana ar rakstveida apņemšanos**

(1) Ja tirgus dalībnieks rakstveidā apņemas pildīt noteiktus tiesiskos pienākumus, kas novērš konkurences kavēšanu, ierobežošanu vai deformēšanu, Konkurences padome, izvērtējot lietas faktiskos un tiesiskos apstākļus un uzskatot to par lietderīgu, var pieņemt lēmumu par lietas izpētes izbeigšanu un tiesisko pienākumu uzlikšanu.

(2) Ja tiesiskie pienākumi, kurus tirgus dalībnieks rakstveidā apņēmies pildīt, netiek pildīti, to piespiedu izpilde tiek veikta šā likuma 8.1 pantā noteiktajā kārtībā.

(3) Konkurences padome var atjaunot saskaņā ar šā panta pirmo daļu izbeigtu lietu.";

1.28. izteikt 27.3pantu šādā redakcijā:

"**27.3pants. Administratīvā līguma slēgšana**

(1) Konkurences padome administratīvo līgumu slēdz bez augstākas iestādes piekrišanas.

(2) Pieteikumu par noslēgtā administratīvā līguma atbilstību tiesību normām, tā spēkā esamību, noslēgšanu vai izpildes pareizību izskata šā likuma 8. panta otrajā daļā noteiktajā kārtībā.

(3) Tāda administratīvā līguma pārsūdzēšana, ar kuru izbeigts tiesas process, neaptur tā izpildi.";

1.29. izteikt 29. pantu šādā redakcijā:

"**29. pants. Naudas soda samazināšana par atsevišķiem Eiropas Savienības konkurences tiesību pārkāpumiem**

(1) Konkurences padome atbrīvo tirgus dalībnieku no naudas soda vai samazina tam naudas sodu, ja tirgus dalībnieks pēc savas iniciatīvas paziņo Konkurences padomei par karteļa vienošanos, kas pārkāpj Līguma par Eiropas Savienības darbību 101. panta pirmo daļu.

(2) Šā panta pirmajā daļā paredzēto naudas sodu tirgus dalībniekam samazina vai pilnīgi atbrīvo to no naudas soda saskaņā ar šā likuma 12.1pantu.";

1.30.  30. pantā:

izteikt trešo daļu šādā redakcijā:

"(3) Lēmumu par pagaidu noregulējumu procesa dalībnieks, attiecībā uz kuru izdots pagaidu noregulējums, var pārsūdzēt Administratīvajā apgabaltiesā 10 dienu laikā no tā spēkā stāšanās dienas.";

papildināt pantu ar piekto daļu šādā redakcijā:

"(5) Ar lēmumu par pagaidu noregulējumu uzlikto saistošo noteikumu piespiedu izpildi veic atbilstoši šā likuma 8.1pantā noteiktajai kārtībai par tiesisko pienākumu piespiedu izpildi.";

1.31. papildināt pārejas noteikumus ar 13. punktu šādā redakcijā:

"13. Līdz jaunu Ministru kabineta noteikumu izdošanai, bet ne ilgāk kā līdz 2016. gada 1. aprīlim ir spēkā Ministru kabineta 2008. gada 29. septembra noteikumi Nr. 796 "Kārtība, kādā nosakāms naudas sods par Konkurences likuma 11. panta pirmajā daļā un 13. pantā paredzētajiem pārkāpumiem", ciktāl tie nav pretrunā ar šo likumu."

2. Grozījumi šā likuma 15. pantā, kas paredz papildināt to ar sesto daļu, ieviešot valsts nodevu par apvienošanās izvērtēšanu, stājas spēkā 2016. gada 1. janvārī.

Ekonomikas ministre

Dana Reizniece-Ozola